b'\n_START_ARTICLE_\nIlie Ceau\xc8\x99escu\n_START_SECTION_\nBiografie\n_START_PARAGRAPH_\nIlie Ceau\xc8\x99escu s-a n\xc4\x83scut la data de 8 iunie 1926, \xc3\xaen comuna Scornice\xc8\x99ti (ast\xc4\x83zi ora\xc8\x99) din jude\xc8\x9bul Olt. Era fratele lui Nicolae Ceau\xc8\x99escu, viitorul pre\xc8\x99edinte al Republicii Socialiste Rom\xc3\xa2nia.  A absolvit \xc8\x99apte clase primare \xc3\xaen Scornice\xc8\x99ti (1933-1940), f\xc4\x83c\xc3\xa2nd mai mult\xc4\x83 \xc8\x99coal\xc4\x83 dec\xc3\xa2t ceilal\xc8\x9bi fra\xc8\x9bi ai s\xc4\x83i._NEWLINE_A \xc3\xaencercat s\xc4\x83 intre ca ucenic la Uzinele M\xc4\x83rgineanca din Bucure\xc8\x99ti \xc3\xaen anul 1942, dar nu a fost primit din cauza "lipsei de preg\xc4\x83tire". Ca urmare, s-a \xc3\xaentors \xc3\xaen sat, \xc8\x99i a lucrat lotul de p\xc4\x83m\xc3\xa2nt de 1,5 hectare al familiei Ceau\xc8\x99escu._NEWLINE_\xc3\x8en anul 1946 devine membru al Uniunii Tineretului Muncitoresc (UTM), activ\xc3\xa2nd totodat\xc4\x83 la sec\xc8\x9bia de propagand\xc4\x83 \xc8\x99i agita\xc8\x9bie a PCR din Scornice\xc8\x99ti. \xc3\x8en anii de dup\xc4\x83 r\xc4\x83zboi, a lucrat casier la Cooperativa de Consum local\xc4\x83 (1947-1950). Conform dosarului s\xc4\x83u de cadre de la partid, alc\xc4\x83tuit de Comisia de Verificare \xc3\xaen anul 1949, "\xc8\x9b\xc4\x83ran s\xc4\x83rac, Ilie Ceau\xc8\x99escu a dus munc\xc4\x83 de l\xc4\x83murire \xc3\xaen alegerile din 1946, a dus munc\xc4\x83 de l\xc4\x83murire \xc3\xaen r\xc3\xa2ndurile tineretului din comun\xc4\x83, organiz\xc3\xa2ndu-l. A luat parte la munci voluntare, pe \xc8\x99antier, \xc8\x99i pl\xc4\x83te\xc8\x99te cotiza\xc8\x9bia"._NEWLINE_\xc3\x8en septembrie 1952 este trimis la studii la \xc8\x98coala Militar\xc4\x83 Politic\xc4\x83 nr. 3, unde urmeaz\xc4\x83 un an de preg\xc4\x83tire, fiind avansat \xc3\xaen august 1953 la gradul de locotenent. Lucreaz\xc4\x83 apoi ca \xc8\x99ef de bibliotec\xc4\x83 \xc8\x99i \xc8\x99ef de club la \xc8\x98coala Militar\xc4\x83 politic\xc4\x83 nr. 3 (1953-1954) \xc8\x99i profesor de economie politic\xc4\x83 la \xc8\x98coala medie militar\xc4\x83 "\xc8\x98tefan cel Mare" (1954-1955). De\xc8\x99i nu avea gimnaziu \xc8\x99i liceu, a urmat cursurile Academiei Militare din Bucure\xc8\x99ti - Facultatea Militar\xc4\x83 Politic\xc4\x83 (1955-1959)._NEWLINE_Dup\xc4\x83 absolvirea Facult\xc4\x83\xc8\x9bii Militare Politice a devenit instructor de partid (octombrie 1959). A sus\xc8\x9binut apoi examenele de diferen\xc8\x9b\xc4\x83 \xc8\x99i a ob\xc8\x9binut astfel \xc8\x99i diploma de absolvent al Facult\xc4\x83\xc8\x9bii de Istorie a Universit\xc4\x83\xc8\x9bii Bucure\xc8\x99ti (1963). Ulterior a ob\xc8\x9binut titlul \xc8\x99tiin\xc8\x9bific de doctor \xc3\xaen istorie \xc3\xaen 1969. A urmat cursul postuniversitar de limb\xc4\x83 englez\xc4\x83 (1974-1975) \xc8\x99i cursul postacademic de comand\xc4\x83 \xc8\x99i stat major (aprilie 1979)._NEWLINE_Dup\xc4\x83 ce Nicolae Ceau\xc8\x99escu este ales \xc3\xaen func\xc8\x9bia de secretar general al Partidului Comunist Rom\xc3\xa2n, Ilie Ceau\xc8\x99escu avanseaz\xc4\x83 \xc3\xaen cadrul Ministerului Ap\xc4\x83r\xc4\x83rii Na\xc8\x9bionale. Devine unul dintre responsabilii cu istoria militar\xc4\x83 a Rom\xc3\xa2niei, pred\xc3\xa2nd cursul de istorie militar\xc4\x83 la Academia Militar\xc4\x83 General\xc4\x83 ca lector, lector superior \xc8\x99i loc\xc8\x9biitor \xc8\x99ef de catedr\xc4\x83 (februarie 1968 - decembrie 1970) \xc8\x99i apoi lucr\xc3\xa2nd pe postul de cercet\xc4\x83tor \xc8\x99tiin\xc8\x9bific principal I (1970-1972) \xc8\x99i \xc8\x99ef Sector \xc3\xaen Sec\xc8\x9bia de istorie militar\xc4\x83 la C.S.C.I.T.M. (august 1972 - martie 1975)._NEWLINE_\xc3\x8en martie 1975 a fost numit \xc3\xaen func\xc8\x9bia de \xc8\x99ef al Direc\xc8\x9biei organizatorice din Consiliul Politic Superior al Armatei, departamentul politic al Ministerului Ap\xc4\x83r\xc4\x83rii Na\xc8\x9bionale. Este avansat \xc3\xaen mai 1977 la gradul de general-maior, apoi \xc3\xaen decembrie 1982 la cel de general-locotenent (cu 2 stele). \xc3\x8endepline\xc8\x99te apoi func\xc8\x9biile de secretar adjunct (1979-1983) \xc8\x99i secretar al Consiliului Politic Superior al Armatei \xc8\x99i adjunct al ministrului ap\xc4\x83r\xc4\x83rii na\xc8\x9bionale (aprilie 1983 - decembrie 1989). \xc3\x8en luna ianuarie 1990 a fost trecut \xc3\xaen rezerv\xc4\x83. \xc3\x8en decursul serviciului militar a fost implicat \xc3\xaen v\xc3\xa2nzarea c\xc4\x83tre Statele Unite ale Americii a unor tehnologii militare sovietice._NEWLINE_\xc3\x8entre anii 1980-1989 a fost membru al Comitetului Central al PCR. Ilie Ceau\xc8\x99escu a fost deputat \xc3\xaen Marea Adunare Na\xc8\x9bional\xc4\x83 \xc3\xaen sesiunea 1985 - 1989. Ilie Ceau\xc8\x99escu devine cunoscut ca istoric militar, public\xc3\xa2nd volume despre istoria militar\xc4\x83 a rom\xc3\xa2nilor. El a condus mai mul\xc8\x9bi ani Institutul de Istorie Militar\xc4\x83 \xc8\x99i l-a influen\xc8\x9bat pe fratele s\xc4\x83u Nicolae \xc3\xaen stabilirea Protocronismului ca doctrin\xc4\x83 istoriografic\xc4\x83 a Rom\xc3\xa2niei \xc8\x99i ca parte a sistemului na\xc8\x9bional de propagand\xc4\x83. De exemplu, el a pretins c\xc4\x83 poporul rom\xc3\xa2n a fost dintotdeauna acela\xc8\x99i \xc3\xaenc\xc4\x83 din vremuri str\xc4\x83vechi, fiind foarte pu\xc8\x9bin influen\xc8\x9bat de c\xc4\x83tre alte popoare (romani, slavi, t\xc4\x83tari) etc.: "Este binecunoscut faptul c\xc4\x83 poporul rom\xc3\xa2n a r\xc4\x83mas \xc3\xaentotdeauna acela\xc8\x99i, consolidat, unitar \xc8\x99i omogen de\xc8\x99i a fost mereu ocupat."\n_START_SECTION_\nActivitatea sa \xc3\xaen perioada Revolu\xc8\x9biei\n_START_PARAGRAPH_\nLa 20 decembrie 1989, \xc3\xaen jurul pr\xc3\xa2nzului, generalul-locotenent Ilie Ceau\xc8\x99escu a sosit la Timi\xc8\x99oara, unde nu a stat dec\xc3\xa2t dou\xc4\x83 ore \xc3\xaen cursul c\xc4\x83rora a expus, la UM 01380 \xe2\x80\x93 Cetate, pozi\xc8\x9bia oficial\xc4\x83 a PCR \xc3\xaen leg\xc4\x83tur\xc4\x83 cu evenimentele din Timi\xc8\x99oara. El a prevenit asupra unei invazii str\xc4\x83ine asupra Rom\xc3\xa2niei, un \xe2\x80\x9ecomplot interna\xc8\x9bional\xe2\x80\x9c \xc3\xaen care sunt implicate Vestul \xc8\x99i Estul._NEWLINE_La 22 decembrie 1989, dup\xc4\x83 sinuciderea generalului Vasile Milea, Ilie Ceau\xc8\x99escu s-a instalat \xc3\xaen cabinetul ministrului ap\xc4\x83r\xc4\x83rii na\xc8\x9bionale. La ora 10:15, el a dat dispozi\xc8\x9bie s\xc4\x83 fie invita\xc8\x9bi imediat la Ministerul Ap\xc4\x83r\xc4\x83rii reprezentantul din Bucure\xc8\x99ti al Tratatului de la Var\xc8\x99ovia, \xc3\xaempreun\xc4\x83 cu ata\xc8\x99atul militar al URSS, precum \xc8\x99i ata\xc8\x99atul militar al Chinei._NEWLINE_La ora 11:30 generalul Ilie Ceau\xc8\x99escu a transmis telefonic Ordinul nr. 37 care prevedea urm\xc4\x83toarele: "Toate unit\xc4\x83\xc8\x9bile militare s\xc4\x83 se considere \xc3\xaen stare de lupt\xc4\x83 \xc8\x99i s\xc4\x83 ac\xc8\x9bioneze conform condi\xc8\x9biilor "St\xc4\x83rii de necesitate"._NEWLINE_La orele 12:00 a avut loc \xc3\xaent\xc3\xa2lnirea cu ata\xc8\x99atul militar sovietic. Din partea rom\xc3\xa2n\xc4\x83 particip\xc4\x83 pe l\xc3\xa2ng\xc4\x83 Ilie Ceau\xc8\x99escu, viceamiralul \xc8\x98tefan Dinu, colonelul Dumitru Mircea \xc8\x99i locotenent-colonelul Gheorghe Lungu, iar din partea sovietic\xc4\x83 ata\xc8\x99atul militar, contra\xc2\xadamiralul G. A. Mihailov, loc\xc8\x9bitorul reprezen\xc2\xadtantului comandantului-\xc8\x99ef al For\xc8\x9belor Armate Unite ale Tratatului de la Var\xc8\x99ovia, generalul-maior G. N. Bociaev \xc8\x99i locote\xc2\xadnent-colonelul Masiuk, translator. Ilie Ceau\xc8\x99escu le comunic\xc4\x83 faptul c\xc4\x83 au fost informate toate oficiile diplomatice din \xc8\x9bar\xc4\x83 despre situa\xc8\x9bia din Rom\xc3\xa2nia \xc8\x99i c\xc4\x83 \xc3\xaen aceea\xc8\x99i zi se va forma un nou guvern. El precizeaz\xc4\x83 c\xc4\x83 situa\xc8\x9bia din Rom\xc3\xa2nia este o diversiune str\xc4\x83in\xc4\x83, pe care poporul rom\xc3\xa2n poate s-o dep\xc4\x83\xc8\x99easc\xc4\x83 f\xc4\x83r\xc4\x83 a fi nevoie de ajutor din afar\xc4\x83. Se solicit\xc4\x83 neutralitatea URSS, insist\xc3\xa2ndu-se c\xc4\x83 Rom\xc3\xa2nia p\xc4\x83streaz\xc4\x83 sentimente de prietenie fa\xc8\x9b\xc4\x83 de Uniunea Sovietic\xc4\x83 \xc8\x99i de celelalte state socia\xc2\xadliste. Cea de-a doua \xc3\xaent\xc3\xa2lnire, cu ata\xc8\x99atul militar chinez, nu a mai avut loc datorit\xc4\x83 situa\xc8\x9biei create \xc3\xaen urma fugii cuplului dictatorial._NEWLINE_La ora 13.30 generalul-locotenent Victor St\xc4\x83nculescu a revenit \xc3\xaen sediul MApN, a dat dispozi\xc8\x9bii pentru re\xc8\x9binerea \xc8\x99i punerea sub paz\xc4\x83 a generalului-locotenent Ilie Ceau\xc8\x99escu. Prin notele telefonice nr. 38 \xc8\x99i 39 el a transmis tuturor unit\xc4\x83\xc8\x9bilor din \xc8\x9bar\xc4\x83 ordinul de a se retrage \xc3\xaen caz\xc4\x83rmi \xc3\xaen ordine, f\xc4\x83r\xc4\x83 a se l\xc4\x83sa pro\xc2\xadvocate.\n_START_SECTION_\nDup\xc4\x83 revolu\xc8\x9bie\n_START_PARAGRAPH_\nLa data de 11 ianuarie 1990 generalul-locotenent Ilie Ceau\xc8\x99escu a fost trecut \xc3\xaen rezerv\xc4\x83._NEWLINE_Ilie Ceau\xc8\x99escu a fost acuzat \xc8\x99i judecat pentru instigare la omor deosebit de grav \xc3\xaen Revolu\xc8\x9bia de la Cluj._NEWLINE_El a declarat c\xc4\x83 cel care a scos militarii \xc3\xaen strad\xc4\x83 la Cluj a fost generalul Iulian Topliceanu, comandantul Armatei a 4-a, \xc3\xaen baza ordinelor ce i-au fost transmise de c\xc4\x83tre Vasile Milea. \xc3\x8entrebat dac\xc4\x83 \xc8\x99tia ce urma s\xc4\x83 aib\xc4\x83 loc \xc8\x99i care era rolul s\xc4\x83u la Cluj, el afirmat: "Nu am avut cuno\xc8\x99tin\xc8\x9b\xc4\x83 de nimic! Nu am dat ordin s\xc4\x83 se fac\xc4\x83 uz de arm\xc4\x83 \xc8\x99i nici nu am transmis din partea cuiva un astfel de ordin."_NEWLINE_El a declarat presei c\xc4\x83 din datele pe care le avea \xc3\xaen 1989, reie\xc8\x99ea c\xc4\x83 la alegerile pentru Marea Adunare Na\xc8\x9bional\xc4\x83, care trebuia s\xc4\x83 aib\xc4\x83 loc \xc3\xaen martie 1990, Nicolae Ceau\xc8\x99escu inten\xc8\x9biona s\xc4\x83 se retrag\xc4\x83. Tot el a spus c\xc4\x83 b\xc4\x83nuie\xc8\x99te c\xc4\x83 fratele s\xc4\x83u cuno\xc8\x99tea ce i se preg\xc4\x83te\xc8\x99te, deoarece, conform stenogramei \xc3\xaent\xc3\xa2lnirii Nicolae Ceau\xc8\x99escu \xe2\x80\x93 Mihail Gorbaciov din 4 decembrie 1989, pre\xc8\x99edintele URSS l-a \xc3\xaentrebat urm\xc4\x83toarele: \xe2\x80\x9eDe unde \xc8\x99ti\xc8\x9bi dumneavoastr\xc4\x83 c\xc4\x83 ve\xc8\x9bi mai tr\xc4\x83i p\xc3\xa2n\xc4\x83 \xc3\xaen ianuarie?\xe2\x80\x9d_NEWLINE_El s-a retras din via\xc8\x9ba public\xc4\x83 dup\xc4\x83 revolu\xc8\x9bie. Presa a dezv\xc4\x83luit c\xc4\x83 Ilie Ceau\xc8\x99escu a fost implicat \xc3\xaentr-o serie de tranzac\xc8\x9bii \xc3\xaentre Statele Unite ale Americii \xc8\x99i Rom\xc3\xa2nia, referitoare la v\xc3\xa2nzarea de tehnologie militar\xc4\x83 sovietic\xc4\x83. Valoarea afacerii se ridica la 40 milioane de dolari, care au fost depozita\xc8\x9bi par\xc8\x9bial \xc3\xaentr-un cont dintr-o banc\xc4\x83 elve\xc8\x9bian\xc4\x83._NEWLINE_Ilie Ceau\xc8\x99escu a \xc3\xaencetat din via\xc8\x9b\xc4\x83 la data de 1 octombrie 2002 \xc3\xaen Bucure\xc8\x99ti, ca urmare a unor complica\xc8\x9bii de pneumonie. A fost \xc3\xaenmorm\xc3\xa2ntat \xc3\xaen Cimitirul militar de pe  bulevardul Ghencea.'